“สมาคมสายการบิน” ส่งโปรโมชั่น ม.ค.66 ลดค่าตั๋วสูงสุด 20%
“สมาคมสายการบินประเทศไทย” ตอบรับนโยบายรัฐบาล จัดของขวัญปีใหม่ให้ประชาชนปี 66 ลดค่าตั๋วสูงสุด 20% สำหรับเส้นทางภายในประเทศ ติดตามโปรโมชั่นของแต่ละสายการบินได้ในเดือน ม.ค. 66
“สมาคมสายการบินประเทศไทย” ตอบรับนโยบายรัฐบาล จัดของขวัญปีใหม่ให้ประชาชนปี 66 ลดค่าตั๋วสูงสุด 20% สำหรับเส้นทางภายในประเทศ ติดตามโปรโมชั่นของแต่ละสายการบินได้ในเดือน ม.ค. 66
27 ธ.ค. 2565

นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวว่า จากการที่รัฐบาลประกาศมาตรการแจกของขวัญปีใหม่ปี 2566 เพื่อมอบให้กับประชาชน ซึ่งได้รับความร่วมมือจากหลากหลายหน่วยงานที่เกี่ยวข้อง โดยในส่วนของการท่องเที่ยวและการเดินทาง ที่กระทรวงการคลังได้ปรับลดอัตราภาษีสรรพสามิตสำหรับเครื่องบินไอพ่นให้กับสายการบินนั้น โดยมีวัตถุประสงค์เพื่อสนับสนุนการท่องเที่ยวให้ฟื้นตัว และบรรเทาผลกระทบของผู้ประกอบการในอุตสาหกรรมท่องเที่ยวนั้น กระทรวงฯ จึงได้ขอความร่วมมือจากภาคเอกชน ให้ส่งมอบของขวัญต่อไปยังประชาชน เพื่อช่วยลดค่าใช้จ่ายการเดินทางให้กับพี่น้องชาวไทย
ทั้งนี้ สมาคมสายการบินฯ พร้อมให้ความร่วมมือและตอบรับมาตรการดังกล่าว โดยมีเป้าหมายจะส่งเสริมอุตสาหกรรมการท่องเที่ยว และเดินทางให้ฟื้นตัวอย่างรวดเร็ว หลังจากที่ได้รับผลกระทบจากการแพร่ระบาดโควิด 19 ซึ่งจะเป็นประโยชน์ต่อเศรษฐกิจไทยในภาพรวม โดยการท่องเที่ยวถือเป็นกลไกหลักในการขับเคลื่อนเศรษฐกิจของไทยในปี 2566
นายพุฒิพงศ์ ปราสาททองโอสถ นายกสมาคมสายการบินประเทศไทย กล่าวว่า สมาคมสายการบินประเทศไทย ประกอบไปด้วย สายการบิน 7 สาย ได้แก่ สายการบินบางกอกแอร์เวย์ส, สายการบินไทยแอร์เอเชีย, สายการบินไทยแอร์เอเชีย เอ็กซ์, สายการบินไทยสไมล์, สายการบินนกแอร์, สายการบินไทยไลอ้อนแอร์ และสายการบินไทยเวียตเจ็ท
โดยทุกสายการบินได้รับการสนับสนุนอย่างดีจากภาครัฐในการส่งเสริมมาตรการการท่องเที่ยว รวมทั้งการลดภาระต้นทุนจากการอนุมัติขยายมาตรการ “ลดภาษีสรรพสามิตฯ” สมาคมฯ จึงหารือร่วมกันเพื่อจัดโปรโมชั่นพิเศษพร้อม ๆ กันเป็นครั้งเเรกในช่วงเทศกาลปีใหม่ โดยลดค่าบัตรโดยสารทุกสายการบิน สูงสุด 20%
“ในช่วงต้นเดือน ม.ค. 2566 ทั้ง 7 สายการบินจะทยอยจัดโปรโมชั่นบินราคาประหยัด สำหรับเส้นทางภายในประเทศ เป็นของขวัญสำหรับประชาชนทุกคน ทั้งนี้เชื่อว่าจะเป็นการกระตุ้นการเดินทางและใช้จ่ายด้านการท่องเที่ยวในทุกภูมิภาคเป็นอย่างดี” นายพุฒิพงศ์ กล่าว